Source: http://www.srzrada.sk/aktuality/pravny-referat-aktualne/zostane-or-dolnostredske-rybarskym-revirom-srz/
Timestamp: 2017-11-19 05:05:48+00:00
Document Index: 11436712

Matched Legal Cases: ['§ 11', 'súd ', '§ 11', '§ 1', 'súd ', 'Súd ']

Zostane OR Dolnostredské rybárskym revírom SRZ? | Slovenský Rybársky Zväz
Zostane OR Dolnostredské rybárskym revírom SRZ?
Niekoľkoročná kauza medzi MsO SRZ Sereď a OZ Dolnostredan naďalej pokračuje, aký bude koniec však nie je v tejto chvíli isté….
Občianske združenie Dolnostredan vzniklo 08.03.2013 za účelom založenia miestnej organizácie Dolná Streda. Zakladatelia a členovia toho združenia sú členmi aj MsO SRZ Sereď. Pre zaujímavosť uvádzame, že sídlo tohto združenia sa nachádza v priestoroch, ktorých vlastníkom je obec Dolná Streda.
Prípravný výbor listom zo dňa 25.11.2014 požiadal Radu o schválenie termínu ustanovujúcej schôdze. Dňa 13.12.2014 bolo prijaté uznesenie č. 113/2014 v znení:
Rada neschvaľuje vykonanie ustanovujúcej členskej schôdze MO SRZ Dolná Streda z týchto dôvodov:
Prípravný výbor nepreukázal možnosť pridelenia rybárskeho revíru v obvode svojho sídla tak, ako to upravuje § 11 ods. 12 Stanov SRZ.
Prípravný výbor s prijatým uznesením nesúhlasil, a preto sa rozhodlo 11 osôb, zastúpených JUDr. Ivanom Syrovým, PhD. podať dňa 04. februára 2015 žalobu na súd o preskúmanie tohto uznesenia.
Slovenský rybársky zväz – Rada Žilina sa v rámci súdneho pojednávania vyjadril, že žiadnym spôsobom nemal v úmysle zabrániť vzniku novej organizácii, ale nakoľko jednou z podmienok pre vznik základnej organizácie je možnosť pridelenia rybárskeho revíru v zmysle § 11 ods. 12 Stanov SRZ, nebolo možné žiadosti vyhovieť, pretože prípravný výbor nepreukázal, že má možnosť pridelenia rybárskeho revíru a v zmysle Stanov každá ZO SRZ musí mať v užívaní aspoň jeden rybársky revír.
Slovenský rybársky zväz v zmysle § 1 ods. 6 Stanov SRZ presadzuje základné princípy spolupráce, vzájomnej pomoci, tolerancie a porozumenia v duchu demokracie.
Práve z tohto dôvodu nebolo možné vyhovieť žiadosti o vytvorenie novej organizácie, pretože prípravný výbor požadoval prideliť rybársky revír OR Dolnostredské, ktorý už bol v obhospodarovaní MsO SRZ Sereď. Bolo teda potrebné, aby organizácia Sereď odsúhlasila vznik novej organizácie z jej členov (ktorí sa chceli odtrhnúť) a pridelenie OR Dolnostredské tejto novovzniknutej organizácii.
V rámci súdneho konania bol dňa 07.11.2016 vydaný rozsudok Okresného súdu Žilina o zrušení uznesenia č. 113/2014. S odôvodnenia rozsudku je zrejmé, že súd vôbec neskúmal vecnú stránku veci, a teda, či bolo prijaté uznesenie prijaté v súlade so Stanovami SRZ. Súd mal za to, že Slovenský rybársky zväz – Rada Žilina porušil procesné povinnosti. V odôvodnení však neuviedol žiadne ustanovenia, ktoré boli porušené, a to bolo jedným z dôvodov podania odvolania.
Rozsudok Okresného súdu Žilina zo dňa 07.11.2016
V dôsledku neschválenia uznesenia a prebiehajúceho súdneho sporu sa OZ Dolnostredan rozhodlo pokračovať v získaní OR Dolnostredského za pomoci obce Dolná Streda a jej starostu PhDr. Mgr. Šúryho.
Starosta dňa 26.09.2016 zaslal na Sekretariát Rady SRZ žiadosť o vysporiadanie rybárskeho revíru, v ktorom vyjadril plnú podporu OZ Dolnostredan.
Žiadosť starostu obce Dolná Streda o vysporiadanie rybárskeho revíru
Na túto žiadosť bolo reagované s negatívnym stanoviskom s upozornením, že obec nemá podnikateľskú činnosť, a preto nemôže žiadať o pridelenie vodnej plochy na účely podnikania v osobitnom režime. O pár dní neskôr už živnosť bola zriadená.
Starosta začal postupne uzatvárať kúpne zmluvy a nájomné zmluvy s vlastníkmi pozemkov pod vodnou plochou a okolo vodnej plochy s účelom nájmu pre výkon rybárskeho práva za symbolické 1 Euro/rok.
Nájomné zmluvy uzatvoril starosta aj so Slovenským vodohospodárskym podnikom, š.p. a Slovenským pozemkovým fondom.
Tu si dovoľujeme poukázať na ďalšie dôležité skutočnosti:
MsO SRZ Sereď mala do konca roka 2011 uzatvorenú nájomnú zmluvu s SVP, š.p. Od tohto roku sa snažila o odkúpenie pozemkov alebo opätovné uzatvorenie nájomného vzťahu, či už s SVP, š.p. alebo SPF……..neúspešne.
Dňa 14.05.2014 sa uskutočnilo rokovanie za účasti generálneho riaditeľa SVP, š.p., tajomníka SRZ, zástupcu MŽP SR a riaditeľa OZ Piešťany SVP, š.p., na ktorom sa prehlásilo, že sa spracuje dodatok k zmluve o podmienkach výkonu rybárskeho práva na vodných nádržiach v správe SVP, š.p., a zároveň, že SVP, š.p. neuzatvorí žiadnu nájomnú zmluvu na niektoré vodné plochy, vrátane OR Dolnostredské. Dodatočne bolo zistené, že SVP, š.p. podpísal nájomnú zmluvu v prospech Dolná Streda ešte dňa 17.04.2014.
MsO SRZ Sereď – Žiadosť o predĺženie nájomnej zmluvy (27.2.2012)
MsO SRZ Sereď – Žiadosť o uzatvorenie nájomnej zmluvy (17.12.2012)
MsO SRZ Sereď – Žiadosť o uzatvorenie nájomnej zmluvy (12.7.2013)
MsO SRZ Sereď – Žiadosť o uzatvorenie nájomnej zmluvy (3.10.2013)
SVP,š.p. – Informácia o neuzatváraní nájomných zmlúv na OR Dolnostredské (20.6.2014)
Dňa 20.10.2016 podal starosta obce žiadosť na MŽP SR o pridelenie OR Dolnostredské na účely podnikania v osobitnom režime. Vo veci bolo začaté správne konanie vedené pod č. 8117/2016-4.1.
V rámci začatého správneho konania boli zo strany Slovenského rybárskeho zväzu – Rada Žilina podané námietky a pripomienky. Zároveň bol podaný podnet na prokuratúru o preskúmanie zákonnosti rozhodnutia Okresného úradu Galanta, odbor starostlivosti o životné prostredie č. OU-GA-OSZP-2016/005620/OV/SV zo dňa 12.05.2016, ktorým úrad rozhodol, na podnet starostu, že OR Dolnostredské nie je vodným tokom.
OÚ Galanta, OSoŽP-Rozhodnutie zo dňa 12.05.2016
Prokuratúra podnet postúpila na Okresný úrad Trnava, odbor opravných prostriedkov.
Starosta sa vo veci tiež rozhodol konať a proti rozhodnutiu Okresného úradu Galanta vydaného na jeho žiadosť, podal podnet na preskúmanie tohto rozhodnutia mimo odvolacieho konania s odôvodnením, že prebieha správne konanie na MŽP SR. Okresný úrad Trnava rozhodnutie zo dňa 12.05.2016 zrušil s odôvodnením, že v tej istej veci už bolo vydané rozhodnutie zo dňa 20.04.2005.
OÚ Trnava,OOP-Rozhodnutie zo dňa 30.01.2017
Snaha o získanie rybárskeho revíru OR Dolnostredské starostom obce Dolná Streda a OZ Dolnostredan naďalej pokračuje. Ako to dopadne, nie je len v rukách SRZ, ale najmä v rukách MŽP SR, SVP, š.p. a SPF v závislosti od toho ako sa k celej veci postavia.
Bude mať väčšiu váhu pre rozhodnutie všeobecný verejný záujem alebo súkromný záujem podnikateľov získať na vodných plochách na účely podnikania v osobitnom režime čo najväčší majetkový prospech?
V jednote je sila, tak buďme jednotní! Petrov zdar!
Značky aktuality, dolnostredské, právo
Správa z priebežnej kontroly účtovníctva SRZ – Rada Žilina za január-september 2017